«Урысейм и пашэхэр-2020» зэпеуэм хэтыну хуейуэ Къэбэрдей-Балъкъэрым щыщ цIыху 470-м тхылъхэр къатащ
Псори зэхэту «Урысейм и пашэхэр» зэпеуэр къызэрыхалъхьэрэ къэралым и щIыналъэ псоми, апхуэдэу дунейм и къэрал 60-м щыщхэми я тхылъу мини 150-рэ къаIэрыхьащ къэрал унафэ зыщIыфынухэр къыхэхыныр къызэзыгъэпэщахэм.
Урысей Федерацэм и Президент, «Урысейр дэтхэнэми и зэфIэкIыр къыщигъэлъэгъуну Iэмалышхуэхэр здэщыIэ къэралщ» фейдэ къегъэщIыным пымыщIа зэгухьэныгъэм и кIэлъыплъакIуэ советым и унафэщI Путин Владимир 2019 гъэм жэпуэгъуэм и 4-м диIыгъащ «Урысейм и пашэхэр» зэпеуэм, унафэщIу лэжьэфыну щIалэгъуалэр къэлъыхъуэным хуэгъэпсам, и ещанэ зэхьэзэхуэр 2019 - 2020 гъэхэм егъэкIуэкIыныр. А зэпеуэр щрагъэжьащ кIэлъыплъакIуэ советым Сочэ къалэм дэт «Сириус» щIэныгъэ центрым щригъэкIуэкIа япэ зэIущIэм.
Зэпеуэм щытекIуэхэм иратынущ я щIэныгъэм адэкIи зэрыхагъэхъуэн грантыр, сом мелуан хъур, апхуэдэуи Iэмал иратынущ Урысейм и къэрал къулыкъущIэ нэхъыщхьэхэм пIалъэкIэ ядэлэжьэну.
Зэпеуэр мыпхуэдэ Iыхьэу зэхэтщ:
Япэ Iыхьэр: зэпеуэм хэтынухэр онлайн IэмалкIэ ятхыныр - жэпуэгъуэм и 4 - 27-хэм къриубыдэу (видеоинтервью егъэтхыныр - 2019 гъэм жэпуэгъуэм и 27 пщIондэ).
ЕтIуанэ Iыхьэр: щхьэж и щIыпIэм щыIэжу екIуэкIынур (2019 гъэм и жэпуэгъуэ - дыгъэгъазэ мазэхэм).
Ещанэ Iыхьэр: федеральнэ щIыналъийм очнэу щрагъэкIуэкIыну финал ныкъуэ зэпеуэхэр (2020 гъэм и щIышылэ - гъатхэпэ мазэхэм).
ЕплIанэ Iыхьэр: кIэух зэпеуэр (2020 гъэм и гъатхэпэ - мэлыжьыхь мазэхэм).
Ипэ ита илъэситIым къриубыдэу екIуэкIа зэпеуэм хэтыну зезыгъэтхауэ щытахэм я бжыгъэр мин 426-м щIегъу (2017 - 2018 гъэм зэпеуэм хэтыну хуейуэ лъэIу тхыгъэ къагъэхьат цIыху мини 199-м; 2018 - 2019 гъэхэм - мин 227-м).
Зэпеуэм кърикIуахэм япкъ иткIэ къулыкъу лъагэхэр Урысейм щратащ цIыхуи 150-м щIигъум: абыхэм ящыщу тIур щIыналъэхэм я губернатор хъуащ, плIыр федеральнэ министрхэм я къуэдзэу ягъэуващ.
«Урысейм и пашэхэр» зэпеуэм и ещанэ зэхуэсыгъуэм зыщыщ щIыпIэм емылъытауэ хэт хъунущ зи ныбжьыр илъэс 55-м щIимыгъуахэр, зэпеуэм къигъэув тестхэр гъэзэщIэным пэлъэщын хуэдэу урысыбзэр зыщIэхэр, апхуэдэуи IэнатIэм и унафэщIу илъэситху нэхърэ мынэхъ мащIэкIэ лэжьахэр. Илъэс 35-рэ иримыкъуауэ зэпеуэм хэтхэм я дежкIэ унафэщI къулыкъум илъэситIкIэ фIэкIа пэрымытами хъунущ.
КъБР-м и Iэтащхьэмрэ Правительствэмрэ я пресс-IуэхущIапIэ.
